Úradný vestník L 028 , 31/01/2004 S. 0022 - 0025



Rozhodnutie Komisie z 20. januára 2004 oprávňujúce členské štáty poskytovať výnimky z požiadavky smernice Rady č. 2000/29/ES na rastlinno-lekárske osvedčenie v súvislosti s tepelne spracovaným drevom ihličnanov pochádzajúcich z Kanady [oznámené pod číslom dokumentu K(2004) 65] (2004/95/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Rady č. 2000/29/ES z 8. mája 2000 o ochranných opatreniach proti zavedeniu organizmov škodlivých pre rastliny alebo rastlinné výrobky do spoločenstva a proti ich rozšíreniu v rámci spoločenstva [1] naposledy zmenenej a doplnenej smernicou Komisie č. 2003/116/ES [2], najmä na jej druhú zarážku článku 15 ods. 1, keďže: (1) smernica č. 2000/29/ES zakotvuje ochranné opatrenia proti zavedeniu organizmov škodlivých pre rastliny alebo rastlinné výrobky z tretích krajín do spoločenstva; (2) podľa smernice č. 2000/29/ES nemožno až na určité výnimky zaviesť do spoločenstva drevo ihličnanov (Coniferales) pochádzajúce z Kanady, ak nie je k nemu priložené rastlinno-lekárske osvedčenie, ako to ustanovuje táto smernica; (3) smernica č. 2000/29/ES dovoľuje poskytovať z tohto pravidla výnimky v prípade, ak sa stanovilo, že formou alternatívnej dokumentácie alebo alternatívneho označovania je zabezpečená rovnocenná ochrana; (4) drevo ihličnanov pochádzajúcich z Kanady je v spoločenstve v súčasnosti zavedené. V tejto krajine sa však rastlinno-lekárske osvedčenia vo všeobecnosti nevydávajú; (5) Komisia na základe informácií z Kanady a informácií zozbieraných počas misie, uskutočnenej v Kanade v septembri 2002, skonštatovala, že Kanadská agentúra pre dohľad nad potravinami (CFIA) zaviedla oficiálny Kanadský program osvedčovania výrobkov tepelne spracovaného dreva (CHTWPCP). Program CHTWPCP obsahuje v súvislosti so schvaľovaním a sledovaním identifikačný systém pre výrobky tepelne spracovaného dreva určené na vývoz do spoločenstva; (6) Komisia skonštatovala, že program CHTWPCP dostatočne zabezpečuje, aby bolo drevo tepelne spracované počas obdobia, ktoré je dostatočné na to, aby sa dosiahol tepelný úhyn nebezpečných organizmov Bursaphelenchus xylophilus (Steiner et Buhrer) Nickle et al. a jeho vektorov, a tak sa vylúčilo riziko rozšírenia nebezpečných organizmov v spoločenstve; (7) Komisia taktiež skonštatovala, že každý kus dreva musí mať jedinečnú vysušenú tepelne spracovanú (kiln-dried – heat-treated – KD-HT) osvedčovaciu známku, ktorú uznáva agentúra CFIA, vrátane registračného čísla registrovanej prevádzky, ktorej agentúra CFIA povolila vyrábať tepelne spracované drevo, manipulovať s ním alebo ho vyvážať, v súlade so špecifikáciami, uvedenými v programe CHTWPCP; (8) je preto potrebné, aby boli členské štáty oprávnené udeľovať výnimky, umožňujúce zaviesť do spoločenstva drevo, ktoré má jedinečnú osvedčovaciu známku KD-HT ako alternatívu k rastlinno-lekárskemu osvedčeniu; (9) je potrebné, aby Komisia vyžadovala, aby Kanada dala k dispozícii všetky technické informácie potrebné na vyhodnotenie fungovania programu CHTWPCP. Okrem toho je potrebné, aby členské štáty neustále vyhodnocovali využívanie osvedčovacích známok KD-HT; (10) schválenie tohto identifikačného systému skončí 1. júla 2005; (11) opatrenia ustanovené v tomto rozhodnutí sú v súlade so stanoviskom Stáleho výboru pre zdravie rastlín, PRIJALA TOTO ROZHODNUTIE: Článok 1 Ako výnimka z článku 13 ods. 1 ii) smernice č. 2000/29/ES, členským štátom sa týmto povoľuje poskytovať výnimky, povoľujúce zaviesť do spoločenstva drevo ihličnanov (Coniferales) uvedené pod číselnými znakmi 44071091, 44071093 a 44071098, ako je to uvedené v oddieli IX časti 2 prílohy I nariadenia Rady (EHS) č. 2658/87 [3], pochádzajúce z Kanady, ak sa dodržia podmienky uvedené v prílohe tohto rozhodnutia. Článok 2 Členské štáty poskytnú Komisii a ostatných členským štátom informácie o tom, kedy využili povolenie udelené v článku 1. Členské štáty dovozu poskytnú Komisii a ostatným členským štátom do 15. marca 2005 informácie o počte zásielok dovezených podľa tohto rozhodnutia a podrobnú správu o oficiálnych kontrolách, požadovaných podľa článku 13a ods. 1 písm. b) smernice č. 2000/29/ES. Článok 3 1. Členské štáty budú informovať Komisiu a ostatné členské štáty o všetkých dodávkach dovezených na ich územie podľa tohto rozhodnutia, ktoré nevyhovujú podmienkam, uvedeným v prílohe tohto rozhodnutia. 2. Oprávnenie udelené v článku 1 pred 1. júlom 2005 sa odvolá, ak sa: a) ukáže, že podmienky uvedené v prílohe k tomuto rozhodnutiu nestačia na to, aby zabránili zavedeniu organizmov škodlivých pre rastliny alebo rastlinné výrobky do spoločenstva; b) nájdu prvky, ktoré by prekážali riadnemu fungovaniu programu CHTWPCP v Kanade. Článok 4 Oprávnenie udelené v článku 1 sa bude uplatňovať od 1. februára 2004. Toto oprávnenie skončí 1. júla 2005. Článok 5 Toto rozhodnutie je adresované členským štátom. V Bruseli 20. januára 2004 Za Komisiu David Byrne člen Komisie [1] Ú. v. ES L 169, 10.7.2000, s. 1. [2] Ú. v. EÚ L 321, 6. 12. 2003, s. 36. [3] Ú. v. ES L 256, 7.9.1987, s. 1. Nariadenie naposledy zmenené a doplnené nariadením Komisie (ES) č. 2344/2003 (Ú. v. EÚ L 346, 31.12.2003, s. 1). -------------------------------------------------- PRÍLOHA ČASŤ I Podmienky uvedené v článku 1 tohto rozhodnutia, za ktorých sú členské štáty oprávnené poskytnúť výnimku, povoľujúcu zaviesť do spoločenstva drevo ihličnanov (Coniferales) uvedených pod číselnými znakmi 4407 10 91, 4407 10 93 a 4407 10 98, ako sú uvedené v oddieli IX časti 2 prílohy I nariadenia (EHS) č. 2658/87, s pôvodom v Kanade, sú tieto: 1. Drevo musí byť vyrobené v závodoch, ktoré zaregistrovala a schválila Kanadská agentúra pre dohľad nad potravinami (CFIA) pre účasť na Kanadskom programe osvedčovania výrobkov tepelne spracovaného dreva (CHTWPCP). Zoznam závodov zaregistrovaných a schválených pre účasť na programe CHTWPCP musí byť k dispozícii Komisii a musí byť uverejnený na oficiálnej stránke agentúry CFIA (www.inspection.gc.ca). 2. Drevo musí prejsť tepelným spracovaním po čas, dostatočný na dosiahnutie minimálnej teploty jadra 56 °C po dobu 30 minút v sušičke, ktorú otestoval a schválil na tento účel verifikačný orgán, ktorý kvalifikovala a schválila na tieto účely programu CHTWPCP agentúra CFIA (verifikačný orgán). Čas a teplota tepelného spracovania každej špecifickej šarže musia byť zaznamenané kalibrovaným zariadením, ktoré musí verifikačný orgán tiež otestovať a schváliť. 3. Ak sú splnené podmienky uvedené v bode 2, je potrebné na každý kus dreva najmenej na jednu reznú plochu naaplikovať jedinečnú osvedčovaciu známku, obsahujúcu písmená KD-HT (kiln-dried – heat-treated – vysušené tepelne spracované) (osvedčovacia známka) a registračné číslo závodu, ktorý agentúra CFIA zaregistrovala a ktorému povolila výrobu, manipuláciu alebo vývoz tepelne spracovaného dreva podľa špecifikácií uvedených v programe CHTWPCP. Táto osvedčovacia známka musí byť jasne viditeľná na vonkajšom povrchu, aj keď je doska súčasťou zväzku. Osvedčovacia známka musí byť trvalá a čitateľná. Musí ju schváliť agentúra CFIA a musí vyhovovať modelu uvedenému v časti II. Ak sa zväzky dreva dodávajú v obale, v dôsledku čoho nie sú osvedčovacie známky viditeľné, je potrebné označiť osvedčovacou známkou aj obal. Osvedčovacia známka musí byť umiestnená v pravej hornej štvrtine pozdĺžnej strany každého zväzku dreva a musí vyhovovať modelu uvedenému v časti II. 4. Verifikačný orgán musí vybudovať kontrolný systém, ktorý zabezpečí splnenie podmienok uvedených v tejto prílohe. Keď agentúra CFIA zavedie uvedený kontrolný systém, je potrebné o tom informovať Komisiu. 5. Kontrolný systém uvedený v bode 4 musí zaviesť povinnosť inšpektorov agentúry CFIA sledovať v závodoch uvedených v bode 1, ako aj povinnosť robiť príležitostné inšpekcie pred naložením, zamerané najmä na sledovanie plnenia bodov 3 a 6. Keď agentúra CFIA zavedie uvedený kontrolný systém, je potrebné o tom informovať Komisiu. 6. Drevo zavedené do programu CHTWPCP určené pre spoločenstvo musí byť sprevádzané obchodnou dokumentáciou, určenou na predloženie colným orgánom spoločenstva s cieľom dokončenia colných formalít v mieste vstupu do spoločenstva. Táto dokumentácia musí byť potvrdená nasledujúcim vyhlásením: "Rezivo v tejto dodávke spĺňa požiadavky kanadského programu CHTWPCP a podmienky uvedené v rozhodnutí č. 2004/95/ES." Dovozca musí dať na mieste vstupu do spoločenstva k dispozícii zodpovedným oficiálnym orgánom informácie, na ktoré táto obchodná dokumentácia odkazuje, ako je to uvedené v článku 2 ods. 1 písm. g) smernice č. 2000/29/ES. Toto vyhlásenie musí urobiť len zasielateľ alebo iná osoba, ktorú na tento účel poverila agentúra CFIA. Zoznam oprávnených zasielateľov a ostatných osôb sa musí byť k dispozícii Komisii. Okrem toho musí byť tento zoznam vystavený a udržiavaný na oficiálnej internetovej lokalite agentúry CFIA. ČASŤ II Modely osvedčovacích známok 1. Osvedčovacia známka, ktorá sa má uplatniť na každý kus tepelne spracovaného dreva: +++++ TIFF +++++ 2. Osvedčovacia známka, ktorá sa má uplatňovať na zväzok alebo na balenie: +++++ TIFF +++++ --------------------------------------------------